SKRIFTLIG FORESPØRGSEL E-3286/00

af Cristiana Muscardini (UEN) og Gianfranco Fini (UEN) til Kommissionen

(25. oktober 2000)

Om: Bekæmpelse af pædofili

Pædofili har taget alvorlige og foruroligende dimensioner, som er blevet endnu værre på grund af anvendelsen af Internet, der stadig ikke er underlagt bestemmelser, som sikrer en korrekt anvendelse heraf.

Det er konstateret, at hjemmesiden www.unioneuropea.com i virkeligheden er en af de utallige pornografiske hjemmesider, som bruger en officiel betegnelse.

Hvilke foranstaltninger har Kommissionen til hensigt at iværksætte med henblik på at forhindre ulovlig anvendelse af betegnelserne for EU's officielle hjemmesider?

Hvorledes kan man beskytte de mindreårige, når kriminelle organisationer anvender EU's officielle betegnelser med henblik på offentliggørelse af pædofilt og pornografisk materiale?

Mener Kommissionen ikke, at det ville være hensigtsmæssigt, hvis EU-institutionernes elektroniske post blev forsynet med en anmærkning, hvori det understreges, at spredning af pædofili via Internet bør bekæmpes?

Svar afgivet på Kommissionens vegne af António Vitorino

(17. januar 2001)

Kommissionen har længe været bekymret over udbredelsen af pædofile billeder på Internettet, navnlig børnepornografi. Den har derfor foreslået en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net(1). Forslaget blev vedtaget af Rådet og Parlamentet den 25. januar 1999. Handlingsplanen yder støtte på fire områder: et europæisk netværk af hotlines, selvregulering i branchen, filtrerings- og klassificeringsmekanismer samt bevidstgørelse. Desuden har medlemsstaterne forpligtet sig til at skabe hensigtsmæssige rammer, jf. Rådets henstilling 98/560/EF af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(2).

Med hensyn til websiden www.unioneuropa.com er Kommissionen opmærksom på, at en sådan webside, som tilsyneladende repræsenterer Den Europæiske Union, kan vildlede offentligheden og give anledning til misbrug. Men efter Kommissionens opfattelse indeholder den nævnte webside ikke længere pornografisk materiale, efter at der er indgivet klage til den virksomhed, der er vært for denne webside.

Websiden er ikke nogen officiel EF-webside. Kommissionen er dog indstillet på at tage skridt til at forsvare sine rettigheder og privilegier, og Kommissionen har taget aktivt del i de internationale bestræbelser for at løse denne type problemer og har i denne forbindelse navnlig samarbejdet med International Corporation for Assigned Names and Numbers (ICANN) og World Intellectual Property Organisation (WIPO). Disse bestræbelser har til at begynde med været rettet mod varemærkeproblemet, men udvides i øjeblikket til at omfatte andre kategorier af navne, herunder person- og stednavne. Kommissionen vil endvidere i forbindelse med.eu domænenavnet, der bliver tilgængeligt næste år, foreslå en adfærdskodeks med henblik på at forhindre et sådant misbrug inden for Fællesskabet.

Hvad det ulovlige indhold angår, påhviler det først og fremmest medlemsstaternes politimyndigheder og retsvæsen at gribe ind over for sådanne websider, uafhængigt af, om de specielt refererer til Fællesskabet. Med hensyn til spørgsmålet om pornografisk materiale, som ikke bør være tilgængeligt for mindreårige, henvises til første afsnit. For at sikre, at medlemsstaterne har effektive midler til at bekæmpe udbredelsen af børneporno på Internettet, har Kommissionen for nylig fremsat et forslag til Rådets rammeafgørelse, som vil omfatte bestemmelser om tilnærmelse af medlemsstaternes love og sanktioner i forbindelse med seksuel udnyttelse af børn, navnlig vedrørende børnepornografi på Internettet.

Kommissionen har allerede offentliggjort materiale på Internettet om den i første afsnit nævnte flerårige EF-handlingsplan, med oplysninger om mærkning og filtrering af websider for mindreårige.

(1) EFT L 33 af 6.2.1999.

(2) EFT L 270 af 7.10.1998.